
I.
 Charakteristika

        Reštauračné zariadenia stravovacieho typu, kuchyne a jedálne sú umiestnené spravidla v objektoch spolu s inými zariadeniami. Interiér reštaurácií a jedální môže byť riešený podhľadmi alebo dekoračnými prvkami z horľavých materiálov, po ktorých sa môže rýchlo šíriť požiar. Kuchyne sú spojené s jedálňou spravidla výdajnými okienkami. Únikové cesty sú vedené cez jedálne a cez nákladné rampy.

II. 

Úlohy a postup činnosti

1.   Veliteľ zásahu na mieste udalosti rozhodne
      a) o vykonaní prieskumu, predbežnom nasadení síl a prostriedkov a o zabezpečení miesta požiariska (napríklad o vypnutí prívodov elektrickej energie a plynu),
b) o postupe a o spôsobe evakuácie ohrozených osôb a majetku; určí skupinu, ktorá bude evakuáciu vykonávať, evakuačné cesty a prostriedky na jej vykonanie,
c) o privolaní posilových hasičských jednotiek, a to najmä s výškovou technikou             a lezeckých skupín a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,
d) o použití lezeckej skupiny, ak sa uvedené objekty nachádzajú vo vyšších poschodiach, najmä na upokojenie a usmernenie osôb pri evakuácii,
e) o stupni ochrany zasahujúcich príslušníkov,
f) o druhu hasiacej látky, počte a druhoch prúdov a smeroch ich nasadenia, typoch prúdnic, ako aj o spôsobe zamedzenia šírenia požiaru do vyšších poschodí,
g) o zabezpečení spojenia na požiarisku a s operačným pracoviskom a o spôsobe   poskytovania informácií o situácii na mieste zásahu,
h) o spôsobe odvetrania zadymených priestorov, osobitne únikových ciest.

2.   Činnosť  zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb a majetku určeným postupom, pri evakuácii sa snažia zabrániť panike a poskytujú prvú pomoc postihnutým osobám,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,
d) vykonávajú lokalizáciu a likvidáciu požiaru, pričom používajú len nevyhnutné množstvo hasiacich látok (nebezpečenstvo premáčania nižších poschodí),
e) rozoberajú stavebné konštrukcie, ak to situácia vyžaduje,
f) pri záchrane osôb lezeckou technikou sa riadia pokynmi vedúceho lezeckej skupiny.

III.
Očakávané zvláštnosti
1.   V kuchyniach hrozí nebezpečenstvo vyvretia horúceho oleja. 
2. V skladových priestoroch, ktoré sa nachádzajú v blízkosti kuchyne, hrozí nebezpečenstvo úniku amoniaku alebo freónov z chladiacich zariadení. 
3. 
V zadymenom prostredí zasahujú  príslušníci s použitím autonómnych dýchacích prístrojov.

